Politikvinne skal ha misbrukt sin stilling
Det var politiet i Asker og Bærum som først etterforsket politikvinnen i 30-årene for falsk forklaring. - Riksadvokaten har nå beordret Spesialenheten til å etterforske saken. Etter en gjennomgang av saken konkluderte han med at den lå under vårt mandat, sier etterforskningsleder Marianne Midtbø i Spesialenheten i politisaker, og legger til: - Vedkommende etterforskes blant annet for å ha misbrukt sin stilling, sier Midtbø.Politikvinnen jobber i dag i Politiets utlendingsenhet (PU) som har ansvaret for pågripelser og uttransporteringer av personer som har fått avslag på asylsøknad eller som oppholder seg ulovlig i landet. Politikvinnen skal ha kommet i politiets søkelys da det i november i fjor ble slått til mot en adresse der politiet fant en 24 år gammel asylsøker med et utvisningsvedtak mot seg. Da politiet sjekket mannen opp mot registrene oppdaget de at han var gift med politikvinnen, får VG opplyst. Kvinnen og asylsøkeren hun giftet seg med skal da ha søkt om familiegjenforening.Ifølge VGs opplysninger ble de registrert gift våren 2012. Politikvinnen fortalte i et intervju for halvannet år siden at hun har vært beskyldt for å behandle personer fra et land lettere enn andre land. Som et resultat ba hun seg fritatt av å foreta asylavhør fra dette landet, fortalte politikvinnen. Hun forteller videre i intervjuet at da hun sluttet å jobbe på et tjenestested i Politi-Norge, ble hun utsatt for rykter om at hun var suspendert. Hun fortalte at dette gikk hardt inn på henne: - Jeg ble fryktelig lei meg, og greide ikke å sove i en periode. Ryktene gikk sterkt inn på meg, og jeg tenkte: Er det misunnelse, er noen ute etter å skade meg som person? Kanskje noen ønsket at jeg skulle slutte i politiet? Hadde det enda vært en episode hvor jeg hadde vært innblandet i noe, hadde jeg skjønt ryktene. Men det var det jo ikke, sa politikvinnen.Politikvinnen er nå siktet for å ha avgitt falsk forklaring i forbindelse med mistanke om proformaekteskap. Ved en tidligere anledning skal kvinnen ha inngått partnerskap med en kvinne, får VG opplyst. Den gangen skal det også ha blitt søkt om familiegjenforening, men søknaden ble avslått. Politikvinnen har også flere barn med en annen mann. Kvinnen er i dag suspendert fra sin stilling i PU. Mette Yvonne Larsen er oppnevnt som kvinnens forsvarer. - Jeg ønsker ikke å kommentere saken, sier Larsen.
Politikvinnen som er mistenkt for å ha inngått et proformaekteskap med en utvist asylsøker, etterforskes nå for å ha misbrukt sin stilling.